Poematia et Epigrammata/XVIII
Magne Deus, si te moriens tacito ore vocavit
     cum circum fierent omnia muta pater,
	et si te extrema quaesivit mater in umbra
     parva prole oculos iam fugiente vagos,
hos animos placida tandem solare quiete:
     huc patrem et matrem nunc sine ferre pedem.
Nil opus immitis violari iura sepulcri:
	     umbrae concedant huc vel uterque leves.
Aegra vel adloquiis tacitis haec corda leventur:
     audiat et matris verba patrisque soror.